****

**„A Bajnok” - világpremier a Millenárison (VIDEÓ!)**

**A legmodernebb technológiákat alkalmazó, egyedülálló perspektívákból készült képanyaggal lenyűgöző látványvilágot felvonultató, játékos tesztekkel tarkított kiállítás nyílik január 13-án, Budapesten. *A Bajnok – The Champion* című interaktív élmény-expo április közepéig várja a nagyközönséget a Millenáris D épületében. A szervezők szerint „*az utazó kiállítás megmutatja a küzdelem nemességét, átélhetővé teszi a sport utánozhatatlan atmoszféráját és a győzelem magasztosságát.*”**

Budapesten mutatkozik be először, s majd innen indul világkörüli útjára, a minden elemében hazai fejlesztésű, de nemzetközi szinten is egyedinek számító interaktív sport-élmény-expo, *A Bajnok – The Champion*. Az 1500 m2-es alapterületű kiállításon tucatnyi sport-játék és teszt várja az érdeklődőket több mint 50 játékállomáson, s megismerhetünk több ezernyi adatot, érdekességet a sportágak történetétől a bajnokká válás legapróbb rejtelmeitől, a legnagyobb eredményekig. Megtudhatjuk például, hogy vajon mit eszik Michael Phelps,  kinek a legjobb a reflexe, vagy, hogy melyik a legösszetettebb sportág és miért született meg a kosárlabda.

“*Egyrészt nagyon látványos, a XXI. század követelményeinek megfelelő élményt tud adni a látogatóinak, és oktató jellege is van, amivel tanulhatnak,  kaphatnak olyan pluszokat a látogatók, amit a kiállítás nélkül esetleg nem kaptak volna meg*” – foglalja össze röviden *A Bajnok* című kiállítás lényegét **Kiss Gergely**, háromszoros olimpiai bajnok, Európa- és világbajnok vízilabdázó.

A kiállítás egyedülálló látványvilágával, nagy felbontású képeivel, szuperlassított felvételeivel, izgalmas perspektívából készült vizuális megoldásaival a sport eddig felfedezetlen világába repíti a nagyérdeműt. A sosem látott, lenyűgöző felvételek több mint 15 szinkronizált felületen, majd’ 500 m2-en nyújtanak gigantikus vizuális élményt.

**Igali Diana** olimpiai bajnok sportlövő szerint „*ez a kiállítás arról is szólhat, hogy a gyerekeket, illetve a szüleiket megérintsük és ezeket a gyönyörű sportokat megmutathassuk mélyében is, mélyebben is, művészi módon is, hogy még szebbé, még láthatóbbá tehessük*.” **Kásás Tamás,**aki minden nagyobb tornán állt már a dobogó legfelső fokán, azért tartja nagyon fontosnak ezt a kiállítást, „*hogy az embereket közelebb, még közelebb hozzuk a vízilabdához, és most egy kicsit más szemszögből is látni fogják és látni tudják majd, ahogy ezek a játékosok mozogni tudtak a vízben.”*

A kiállítás egyedisége abban is rejlik, hogy az aktív közönség teljesítményét monitorozni képes rendszer – ha játékos formában is – felméri a látogatók képességét, segítheti a szülőket a gyermekeik sportágválasztásában és akár megmutatja a bajnokká válásuk esélyeit. „*A kiállítás egy egyedi, vezetett túra, ahol egy speciális karkötő segítségével mindenki saját maga választja ki, melyik játékot akarja végigjátszani*” – meséli **Illés Gabriella**, a kiállítás főszervezője. „*A végén pedig mindenki kap egy olyan „elismervényt”, amiből megtudhatja, melyik sportágban lenne az ő képessége kimagasló, melyik sportágat érdemes művelnie*” – teszi hozzá a főszervező, akinek nevéhez fűződik többek között a nemrég bemutatott Gateway to Space és a Living Dinosaurs nemzetközi kiállítások, valamint az első, tisztán hazai alapanyagból készült pop-show-musical, A Játékkészítő.

Az alábbi videóban pedig a legnagyobb hazai sportolók, Európa-, olimpiai és világbajnokok, - mások mellett **Benedek Tibor**, aki egyben a kiállítás fővédnöke, **Kovács Katalin** olimpiai-, Európa-, és világbajnok kajakozó, **Erdei Zsolt** profi ökölvívó világbajnok és **Berki Krisztián** olimpiai-, európa-, és világbajnok tornász - fedik fel titkaikat, hogyan lettek bajnokok, milyen képességek kellenek ahhoz, hogy a dobogó legfelső fokára álljanak és mit nyújt szerintük majd az átlagembereknek ez a kiállítás: <https://youtu.be/6qs4E3-i7EA>

További információ: [thechampion.hu](http://thechampion.hu/?utm_source=newsletter&utm_medium=press_1213&utm_campaign=newsletter_press1213&utm_content=prem" \o "thechampion.hu)

Budapest, 2016. december 13.

Vető Viktória

presspresso

20 4113504